text: Сен-Гобен, направление Вебер, отвори втори завод в България
  На 01.06.2011г, посланикът на Франция, Негово Превъзходителство Филип Отие, министърът на регионалното развитие и благоустройство Росен Плевнелиев, председателят на съвета на директорите и главен изпълнителен директор на концерна Сен Гобен Пиер Андре дьо Шалендар и управителят на Вебер България инж. Снежана Семова, откриха втория завод на Сен Гобен, направление Вебер в България. На официалната церемония гостите поставиха началото на новото производство в с. Изворско, община Аксаково.
  "Няма съмнение, че Вебер България ще допринесе пълноценно за реализиране на амбицията ми Сен-Гобен да стане "Референция за устойчиво развитие на сградния фонд", посредством "Habitat" стратегията, защото навсякъде по света този пазар има перспективи. Развитието на дейността ни се дължи не само на упоритата работа на отделните страни, където концернът оперира и на тенденцията към урбанизация, но и на все по-сериозните изисквания за енергийна ефективност на сградите. Във всяка страна, в която сме представени, разнообразието на продуктовата гама ни дава възможност за адекватен отговор на съответните местни потребности", каза председателят на съвета на директорите и главен изпълнителен директор на концерна Сен-Гобен, г-н Пиер Андре дьо Шалендар.
  Новият завод на Вебер за сухи строителни смеси се намира в община Аксаково, в близост до морската столица Варна. Производствената база е разположена на 22 декара, а годишният капацитет възлиза на 50 000 тона. Иновативните решения, използвани в новия завод, са изцяло екологично чисти спрямо Вебер стандартите. При производствения процес не се използва вода и всички отпадъчни материали се рециклират изцяло.
  Вебер България потвърждава своята позиция на отговорен работодател като разкрива нови работни места в по-малките населени места и предлага отлични условия за труд на служителите си. Направена е инвестиция в специална система за обезпрашаване на въздуха в производството.